I et år har 13-årige Henrik Wahlstrøm fra Oslo drømt om at stå på vandski over Skagerrak. Søndag gennemførte han endelig sit mål, da han stod på vandski fra Tvedestrand i Norge til den nordjyske havneby Hirtshals – og endda helt uden stop.

»Jeg ville gerne prøve at gøre det i en strækning for at bevise over for mig selv, at jeg godt kunne klare det,« fortæller Henrik Wahlstrøm om sin utrolige bedrift, som han gennemførte på godt tre timer.

Det var Tvedestrandsposten, der først skrev om den imponerende bedrift. Til BT fortæller Henrik Wahlstrøm, at han er vild med at stå på vandski, fordi sporten giver mulighed for at teste sig selv af på mange måder.

Da han sidste år hørte om en voksen mand, der havde stået på vandski over Skagerrak, begyndte tankerne at rumstere i hovedet på ham. Og henover vinteren besluttede han sig for at gennemføre målet, når det blev sommer.

Henrik Wahlstrøm ventede blot på, at vejret skulle arte sig, hvilket var tilfældet i søndags, hvor målet endelig skulle stå sin prøve.

Her ses Henrik Wahlstrøm, inden målet skulle stå sin prøve søndag morgen. Vis mere Her ses Henrik Wahlstrøm, inden målet skulle stå sin prøve søndag morgen.

Søndag morgen klokken halv syv lagde Henrik Wahlstrøm og hans forældre fra havnen i Tvedestrand, hvor familien har sommerhus, hvorefter kursen var sat mod den nordjyske by Hirtshals.

Tre timer og tyve minutter senere var målet nået, og 128 kilometer tilbagelagt – og endda helt uden stop.

Det var egentlig ikke planlagt, at Henrik Wahlstrøm skulle gennemføre strækningen uden stop, men da han endelig stod der, ville han gerne prøve at bevise over for sig selv, at han godt kunne gennemføre turen i én strækning, selvom det var hårdt, fortæller Henrik Wahlstrøm, der har stået på vandski, siden han var seks år gammel.

»Det var meget tvivlsomt og hårdt, men jeg tænkte, at jeg ville klare det, så jeg stod det igennem,« siger Henrik Wahlstrøm, der prøvede at aflede sine tanker på de tidspunkter, hvor turen var hårdest.

Under turen var Henrik Wahlstrøms forældre skeptiske i forhold til, om deres 13-årige søn overhovedet ville kunne klare at tilbagelægge den lange strækning.

»Min mand og jeg havde egentlig ikke tænkt, at han kunne klare det i ét stræk. Vi var vel egentlig også lidt skeptiske i forhold til, om han ville klare det i det hele taget,« fortæller Anne Wahlstrøm, der er mor til Henrik.

Efter to timer stod det dog klart for forældrene, at den 13-årige dreng havde sat sig for at klare målet i ét stræk. Anne Wahlstrøm forsøgte derfor at motivere sin søn fra bådens agterstavn ved at kommunikere, hvornår han havde passeret grænsen mellem Danmark og Norge, og hvor mange minutter der var tilbage af turen.

Selvom der var mange bølger indimellem, var det dog ikke så slemt, fortæller Henrik Wahlstrøm, der ikke desto mindre var glad og lettet, da familiens båd nåede Hirtshals Havn efter godt tre timer på vandet.

»Jeg blev vældig glad og stolt, det var jo en lang tur, men jeg havde også meget ondt i benene,« siger han.

»Man kan teste sig selv, og der er altid noget nyt, man kan prøve,« fortæller Henrik Wahlstrøm om sin store passion for at stå på vandski. Vis mere »Man kan teste sig selv, og der er altid noget nyt, man kan prøve,« fortæller Henrik Wahlstrøm om sin store passion for at stå på vandski.

Efter en time i dansk farvand satte familien atter kursen tilbage mod Tvedestrand i Norge, men på tilbagevejen befandt 13-årige Henrik Wahlstrøm sig trods alt ombord på båden.

»Jeg stod ikke på vandski på vejen tilbage,« fortæller Henrik Wahlstrøm, der endnu ikke har tænkt over, hvad hans næste ekstreme mål skal være.